Twee dood, 25 beseer toe bus omslaan | Maroela Media
Ao. Mpeile Talane, woordvoerder van die polisie, het gesê die bus het op 'n grondpad van Makolokwe na Brits gery toe die ongeluk omstreeks 05:50 plaasgevind het.
Talane het gesê die bestuurder het beheer oor die voertuig verloor en dit het omgeslaan. "Twee mense is op die toneel dood. Die bestuurder is in die MediClinic Brits opgeneem, terwyl die ander beseerdes na die distrikshospitaal in Brits geneem is," het hy gesê.
Volgens Talane is twee aanklagte van strafbare manslag teen die busbestuurder aanhangig gemaak.
Die Hartbeespoort Nooddienste het gesê een vrou is na die Milpark-hospitaal in Johannesburg geneem. Haar hand is tydens die ongeluk geamputeer. Loanne Louw, woordvoerder van die nooddienste, het gesê die ander passasiers het ligte tot matige beserings opgedoen.